太守陳中書問彰教近况
作者：釋居簡
朝代：宋

paragraphs: 徐君舊剪茅，小小亦堪巢。
野客便招隠，閑情賦解嘲。
村疎難得友，葵熟易爲庖。
鼓吹分蛙部，琅玕長竹梢。
瘦尋殘火種，冗剔故書抄。
北崦雖移檄，西湖未絕交。
貧優寧似負，推固不如敲。
自審如衡石，誰能較斗筲。
曲池風力皺，缺甃蘚文凹。
曾枉行春旆，芳題滿近郊。